《与范箕叟避暑西湖》
宋代·苏过

快哉楚王风，庶人安得共。西陂浩无价，不计吾侪用。

永日不可浩，穷居厌尘鬨。出门有佳诣，咫尺窥潭洞。

危楼俯木杪，大厦森高栋。户牖交梧楸，蒲荷接蘋葑。

闲持枕簟往，遽起江湖梦。醒然凉肺肝，习习吹衣动。

世间贱易得，清风谁与重。劳生不自觉，至乐那容众。

北窗与君享，世网念少纵。肉食固肥甘，轻尘没飞鞚。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。